
Szerkezeti és működési vizsgálatok egy VI. típusú szulfid kinon oxidoreduktáz enzimen

Az élet egyik nélkülözhetetlen alapeleme a kén, melynek legredukáltabb formája a szulfid már az élet megjelenése előtt jelen volt a Földön. A szulfid toxikus vegyület, azonban sok kemo- és fototróf baktérium elektrondonorként képes hasznosítani szulfid oxidáló enzimeik segítségével. Az egyik ilyen enzim a szulfid kinon oxidoreduktáz (SQR) az ősi diszulfid oxidoreduktáz fehérje család tagja, melyek közös jellemzője redox aktív FAD tartalom. Az SQR fehérjék jelentőségét mutatja, hogy a növények kivételével az élővilág minden fejlődési fokán elterjedtek. Fototróf kénbaktériumokban az SQR enzimek működésük során a szulfid oxidációja által elektronokat juttatnak a membrán kinon raktárba, melyek ez által a fotoszintetikus, illetve a légzési elektron transzport láncba kerülve hasznosulhatnak.
A Thiocapsa roseopersicina egy változatos kénanyagcserével rendelkező fototróf bíbor kénbaktérium, mely a fotoszintézishez elektrondonorként szulfidot is képes felhasználni. Genomjában korábban azonosítottak egy szulfid kinon oxidoreduktáz enzimet kódoló gént (sqn). Az SQR fehérjék konzervált aminosavak elhelyezkedése alapján 6 alcsaládba csoportosíthatók. A T. roseopersicina Sqn enzime az eddig még nem jellemzett VI. alcsalád tagja. Kutatócsoportunk korábbi munkái során az Sqn enzimet sikeresen tisztították, azonban a tisztítási eljárás alacsony fehérje kihozatalú és ismételhetetlen volt.
Munkám célja az Sqn fehérje tisztítási módszerének fejlesztése, valamint a tisztított fehérje biokémiai és szerkezeti vizsgálata. Célom továbbá az Sqn enzim működési mechanizmusának tanulmányozása az aktív centrum kialakításában és a FAD kofaktor kötésében részt vevő aminosavak azonosítása és az enzim aktivitásában betöltött szerepük felderítése útján.
Munkám során sikeresen kidolgoztam egy hatékony Sqn fehérjére alkalmazható tisztítási eljárást, mellyel nagy mennyiségű és nagy tisztaságú Sqn enzimet állítottam elő. Igazoltam az Sqn redox-aktív flavin kofaktor tartalmát. Vizsgáltam az enzim kinon preferenciát, pH és hőmérséklet függését. Több szubsztrátra vonatkozóan meghatároztam az enzimre jellemző kinetikai paramétereket. Igazoltam, hogy van kapcsolat a negyedleges szerkezet és az enzim aktivitás között. Előállítottam pontmutáns Sqn fehérjéket termelő törzseket. A mutáns Sqn fehérjék biokémiai, kinetikai és szerkezeti összehasonlítása a vad típusú enzimmel lehetővé teszi az SQR fehérjék eddig nem jellemzett VI. alcsaládjába tartozó fehérjék részletesebb megismerését.



